RESOLUCIÓN do 28 de maio de 2024 pola que se dá publicidade ás axudas concedidas ao abeiro da Orde do 22 de novembro de 2023 pola que se establecen as bases reguladoras das axudas ás explotacións gandeiras pertencentes á indicación xeográfica protexida Ternera Gallega e se convocan para o ano 2024.
Consellería do Medio Rural — III. Outras disposicións — 18/06/2024

De conformidade co establecido no artigo 12 da Orde do 22 de novembro de 2023 pola que se establecen as bases reguladoras das axudas ás explotacións gandeiras pertencentes á indicación xeográfica protexida Ternera Gallega e se convocan para o ano 2024 e de conformidade co artigo 45 da Lei 39/2015, do 1 de outubro, do procedemento administrativo común das administracións públicas, a resolución de concesión e denegación das axudas publicaranse no
Diario Oficial de Galicia
(DOG).
Por outra parte, de conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e o crédito orzamentario a que se imputen, o beneficiario, a cantidade concedida e a finalidade ou finalidades da subvención.
Primeiro. Conceder as subvencións ás explotacións gandeiras pertencentes á indicación xeográfica protexida Ternera Gallega convocadas para o ano 2024, aos solicitantes que se relacionan no anexo I.
Segundo. Desestimar as solicitudes de subvención relacionadas no anexo II polos motivos indicados.
Terceiro. Declarar rematado o procedemento por desistencia para as solicitudes relacionadas no anexo III.
Cuarto. Informar dos seguintes aspectos:
1. Norma reguladora da convocatoria: Orde do 22 de novembro de 2023 pola que se establecen as bases reguladoras das axudas ás explotacións gandeiras pertencentes á indicación xeográfica protexida Ternera Gallega e se convocan para o ano 2024 (código de procedemento MR515I).
2. Aplicación orzamentaria: 14.04.713E.770.4 (actualmente 45.04.713E.770.4 en función do establecido na Orde do 25.4.2024) e crédito orzamentario: 12.000.000 €.
3. Obxecto: establecer as bases reguladoras dunha liña de axudas aos titulares de explotacións gandeiras inscritas nos rexistros do Consello Regulador que xestiona a indicación xeográfica protexida Ternera Gallega, para compensar parcialmente os sobrecustos de produción destas explotacións, e proceder á súa convocatoria para o ano 2024.
4. Réxime das axudas:
Estas axudas outórganse ao abeiro do disposto no Regulamento (UE) núm. 1408/2013 da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis no sector agrícola (DOUE núm. L 352, do 24.12.2013), que quedarán condicionadas polo establecido na normativa comunitaria sobre esta materia.
O procedemento de concesión destas axudas tramitouse en réxime de concorrencia non competitiva, de acordo co establecido na Lei 9/2007, do 13 de xuño, de subvencións de Galicia, que no seu artigo 19.2 establece que as bases reguladoras das convocatorias de axudas poderán exceptuar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario.
5. Destinatarios: os titulares de explotacións de gando bovino rexistradas no Rexistro de Explotacións Gandeiras de Galicia e inscritas na IXP Ternera Gallega que tivesen animais rexistrados na dita IXP e que finalizasen o seu proceso produtivo durante o ano 2023.
6. Xustificación: non se precisa prazo de xustificación da subvención por parte da persoa beneficiaria. A xustificación da subvención opera de maneira automática coa comprobación dos requisitos de admisibilidade das persoas solicitantes da axuda, e coa certificación emitida polo mencionado consello regulador.
7. Recursos: contra a presente resolución, que pon fin á vía administrativa, cabe interpoñer recurso potestativo de reposición ante a conselleira do Medio Rural, no prazo dun mes, contado a partir do día seguinte ao da súa notificación de conformidade co establecido no artigo 124 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2.10.2015).
Tamén se poderá interpoñer directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao da súa notificación.
Santiago de Compostela, 28 de maio de 2024